[{"text_idx": "#000000", "text": "Deufis union ers i Hwlffordd gipio\u2019r tocyn olaf i Ewrop, ac mae\u2019r pedwar clwb fydd yn cynrychioli Cymru eleni yn barod am yr her sydd o\u2019u blaenau yn rowndiau rhagbrofol Cynghrair y Pencampwyr a Chyngres Europa."}, {"text_idx": "#000004", "text": "Ar o\u0302l codi tlws Uwch Gynghrair Cymru am y 15fed tro yn eu hanes, a gorffen 22 pwynt yn glir ar frig y tabl mae\u2019r Seintiau Newydd yn paratoi am ymgyrch arall yn Ewrop."}, {"text_idx": "#000006", "text": "Ond colli 0-5 oedd eu hanes yn yr ail gymal, a bu\u2019n rhaid i\u2019r Seintiau aros tan 2007 am eu buddugoliaeth gyntaf yn Ewrop, ac honno mewn ge\u0302m gartref yn erbyn Ventspils o Latfia (3-2)."}, {"text_idx": "#000007", "text": "Er hyn, colli ar reol oddi cartref oedd y canlyniad dros y ddau gymal, ond yn 2011 fe lwyddodd Y Seintiau Newydd i ennill rownd Ewropeaidd am y tro cyntaf drwy drechu Cliftonville o Ogledd Iwerddon (2-1 dros ddau gymal)."}, {"text_idx": "#000008", "text": "Ers 1996 mae\u2019r Seintiau Newydd wedi chwarae 74 o gemau yn Ewrop gan ennill 17 o rheiny (23%), ac mewn 38 rownd Ewropeaidd mae\u2019r clwb wedi camu \u2018mlaen ar naw achlysur (24%)."}, {"text_idx": "#000009", "text": "Daeth eu rhediad gorau yn nhymor 2010/11 \u2013 er ennill dim ond un rownd y tymor hwnnw (vs Bohemians yn ail rownd ragbrofol Cynghrair y Pencampwyr), cyn colli vs Anderlecht, fe gafodd y Seintiau chwarae mewn ge\u0302m ail gyfle i gyrraedd Cynghrair Europa."}, {"text_idx": "#000010", "text": "Ond ar o\u0302l colli 5-2 dros ddau gymal yn erbyn CSKA Sofia mae\u2019r Seintiau\u2019n parhau i freuddwydio am gael cyrraedd rownd y grwpiau."}, {"text_idx": "#000012", "text": "Mae BK Ha\u0308cken wedi ennill chwech allan o\u2019u 14 rownd blaenorol yn Ewrop (43%) yn cynnwys buddugoliaethau yn erbyn Dunfermline yn 2007, a Sparta Prague yn 2013."}, {"text_idx": "#000013", "text": "Enillodd BK Ha\u0308cken gynghrair Allsvenskan Sweden am y tro cyntaf erioed yn 2022, ac felly dyma fydd eu hymddangosiad cyntaf yng Nghynghrair y Pencampwyr."}, {"text_idx": "#000015", "text": "Haf 2021 oedd y tro diwethaf i BK Ha\u0308cken chwarae\u2019n Ewrop (colli 5-3 dros ddau gymal yn erbyn Aberdeen), a dyw\u2019r \u2018Getingarna\u2019 (Cacwn) heb ennill rownd Ewropeaidd ers pum mlynedd (vs Liepaja o Latfia)."}, {"text_idx": "#000017", "text": "Mae\u2019n gaddo i fod yn ge\u0302m galed i\u2019r Seintiau Newydd yn erbyn carfan sydd a\u0302 sawl cap rhyngwladol yn eu plith: Ola Kamara (17 cap, 7 go\u0302l i Norwy), Evan Hovland (24 cap i Norwy), Samuel Gustafson (7 cap i Sweden)."}, {"text_idx": "#000018", "text": "Ar hyn o bryd mae dau o se\u0302r y Seintiau, Declan McManus a Leo Smith yn hafal gyda Michael Wilde a Scott Quigley ar frig rhestr prif sgorwyr chwaraewyr Uwch Gynghrair Cymru yn Ewrop (6 go\u0302l yr un), ac mi fyddan nhw\u2019n sicr yn anelu i dorri\u2019r record eleni."}, {"text_idx": "#000019", "text": "Bydd yr ail gymal yn cael ei chwarae yn Neuadd y Parc nos Fawrth, 18 Gorffennaf a bydd yr enillwyr yn wynebu unai Ki\u0301 Klaksvi\u0301k (Ynysoedd Ffaro) neu Ferencva\u0301rosi TC (Hwngari) yn yr ail rownd ragbrofol, tra bydd y collwyr yn syrthio i Gyngres Europa i herio Slovan Bratislava (Slofacia) neu Swift Hesper (Lwcsembwrg)."}, {"text_idx": "#000022", "text": "Mae Pen-y-bont yn paratoi am eu ge\u0302m gyntaf yn Ewrop ac hynny ar o\u0302l gorffen yn eu safle uchaf erioed yn Uwch Gynghrair Cymru (3ydd)."}, {"text_idx": "#000023", "text": "Ffurfiwyd clwb Pen-y-bont yn 2013 pan unodd Bryntirion Athletic a Bridgend Town, a chymerodd hi dim ond tan 2019 i\u2019r clwb esgyn i haen uchaf pe\u0302l-droed Cymru."}, {"text_idx": "#000024", "text": "Ac wedi dim ond pedwar tymor yn yr uwch gynghrair mae ti\u0302m Rhys Griffiths wedi sicrhau mae nhw fydd y 31ain clwb o Gymru i chwarae\u2019n Ewrop."}, {"text_idx": "#000025", "text": "Mae gan eu gwrthwynebwyr, Santa Coloma cryn dipyn o brofiad yn Ewrop, a nhw yw\u2019r clwb mwyaf llwyddiannus yn holl hanes y Primera Divisio yn Andorra ar o\u0302l ennill y bencampwriaeth ar 13 achlysur."}, {"text_idx": "#000026", "text": "Er eu llwyddiant yn y gynghrair, dyw eu record Ewropeaidd heb fod cystal gyda Santa Coloma wedi ennill dim ond pump o\u2019u 42 ge\u0302m yn Ewrop (12%) gan ennill dim ond tair o\u2019u 23 rownd."}, {"text_idx": "#000028", "text": "Does gan Ben-y-bont fawr o brofiad ar y llwyfan Ewropeaidd, ac felly bydd cyfraniad yr arwyddiad newydd Chris Venables yn allweddol i\u2019r ti\u0302m, gan iddo chwarae 19 o gemau yn Ewrop a sgorio dwy go\u0302l."}, {"text_idx": "#000029", "text": "Bydd Venables yn dathlu ei benblwydd yn 38 yn hwyrach y mis hwn, ac mae ei symudiad o\u2019r Bala i Ben-y-bont yn brawf bod y gw\u0302r, sydd wedi ennill Esgid Aur Uwch Gynghrair Cymru ar bump achlysur, yn parhau i fod mor uchelgeisiol ac erioed."}, {"text_idx": "#000030", "text": "Bydd yr ail gymal yn cael ei chwarae yn yr Estadi Nacional yn Andorra ar nos Iau, 20 Gorffennaf a bydd yr enillwyr yn wynebu unai FK Sutjeska (Montenegro) neu SS Cosmos (San Marino) yn ail rownd ragbrofol Cyngres Europa."}, {"text_idx": "#000034", "text": "Mae\u2019r Nomadiad yn hen bennau ar gystadlu\u2019n Ewrop bellach ar o\u0302l chwarae 18 ge\u0302m (ennill 4) a chamu \u2018mlaen ar ddau achlysur yn dilyn buddugoliaethau yn erbyn Stabaek yn 2016/17 a Kilmarnock yn 2019/20."}, {"text_idx": "#000035", "text": "Mae KA wedi cyrraedd Ewrop am y tro cyntaf ers 20 mlynedd ar o\u0302l gorffen y tymor diwethaf yn eu safle uchaf ers 1989, pan enillon nhw bencampwriaeth Gwlad yr Ia\u0302 am yr unig dro yn eu hanes."}, {"text_idx": "#000036", "text": "Gorffennodd KA\u2019r tymor diwethaf uwchben Vikingur Reykjavik, sef y ti\u0302m yrrodd Y Seintiau Newydd allan o Ewrop haf diwethaf (2-0 dros ddau gymal), ac uwchben Stjarnan, sef y clwb enillodd 8-0 dros ddau gymal yn erbyn Bangor yn 2014."}, {"text_idx": "#000037", "text": "Ond dyw Akureyri ond wedi chwarae tair rownd yn Ewrop, ac fe gollon nhw bob un o rheiny."}, {"text_idx": "#000039", "text": "A bydd y blaenwr profiadol, Michael Wilde yn gobeithio ychwanegu at ei gyfanswm o chwe go\u0302l Ewropeaidd, sy\u2019n cynnwys hatric i\u2019r Seintiau Newydd yn erbyn B36 Torshavn o Ynysoedd Ffaro yn 2015."}, {"text_idx": "#000040", "text": "Bydd y cymal cyntaf yn cael ei chynnal ym mhrif ddinas Gwlad yr Ia\u0302, Reykjavik, sydd bron i 250 o filltiroedd (5 awr o siwrnai) i ffwrdd o\u2019u cae arferol yng ngogledd y wlad."}, {"text_idx": "#000041", "text": "A bydd yr ail gymal yn cael ei chwarae yn Neuadd y Parc, Croesoswallt ar nos Iau, 20 Gorffennaf gyda\u2019r enillwyr yn camu \u2018mlaen i wynebu unai Dundalk (Iwerddon) neu Bruno\u2019s Magpies (Gibraltar) yn ail rownd ragbrofol Cyngres Europa."}, {"text_idx": "#000044", "text": "Wedi 19 mlynedd o aros mae Hwlffordd yn dychwelyd i Ewrop ar o\u0302l ennill gemau ail gyfle Uwch Gynghrair Cymru 2022/23."}, {"text_idx": "#000045", "text": "Er gorffen yn 7fed yn y tabl, fe lwyddodd yr Adar Gleision i drechu Met Caerdydd (4ydd) a\u2019r Drenewydd (6ed) ar giciau o\u2019r smotyn yn y gemau ail gyfle i hawlio\u2019r tocyn olaf i Ewrop."}, {"text_idx": "#000046", "text": "O\u2019r pedwar ti\u0302m sy\u2019n gwrthwynebu clybiau Cymru yn y rownd ragbrofol gyntaf eleni, KF Shke\u0308ndija yn sicr yw\u2019r mwyaf profiadol yn Ewrop."}, {"text_idx": "#000047", "text": "Mae Klubi i Futbollit Shke\u0308ndija wedi ennill pencampwriaeth Gogledd Macedonia ar bedwar achlysur gyda\u2019r diweddaraf o rheiny yn 2020/21, ond roedd gorffen yn 3ydd yn ddigon i selio lle\u2019n Ewrop y tymor diwethaf."}, {"text_idx": "#000048", "text": "Mae KF Shke\u0308ndija wedi ennill 12 allan o\u2019u 26 rownd blaenorol yn Ewrop (46%) yn cynnwys buddugoliaeth o 5-4 dros ddau gymal yn erbyn Y Seintiau Newydd yn 2018."}, {"text_idx": "#000049", "text": "Roedd Shke\u0308ndija wedi ennill 5-0 yn y cymal cyntaf gartref yn erbyn y Seintiau (4 go\u0302l i flaenwr North Macedonia, Besart Ibraimi), ond fe frwydrodd YSN yn o\u0302l yn yr ail gymal yn Neuadd y Parc gyda Ben Cabango ymysg y sgorwyr ar y noson (4-0), ond roedd YSN un go\u0302l yn brin dros y ddau gymal."}, {"text_idx": "#000050", "text": "Mae\u2019r clwb o Tetovo, sydd rhyw 30 milltir i\u2019r gorllewin o\u2019r brifddinas, Skopje, wedi cyrraedd ge\u0302m ail gyfle Cynghrair Europa deirgwaith, ond erioed wedi cyrraedd rownd y grwpiau."}, {"text_idx": "#000051", "text": "Llynedd fe enillon nhw yn erbyn Ararat Yerevean o Armenia ac yn erbyn Valmiera o Latfia, cyn colli ar giciau o\u2019r smotyn yn erbyn AIK o Sweden yn nhrydedd rownd ragbrofol Cyngres Europa."}, {"text_idx": "#000052", "text": "Ac yn Skopje, yn y Tos\u030ce Proeski Arena bydd y cymal cyntaf yn cael ei chynnal, sef stadiwm rhyngwladol y wlad ble gollodd Cymru 2-1 yn erbyn North Macedonia ddeng mlynedd yn o\u0302l."}, {"text_idx": "#000053", "text": "Bydd hi\u2019n her a hanner i Hwlffordd, sydd wedi ffarwelio gyda\u2019u prif sgoriwr (Jordan Davies) a pedwar o\u2019u chwaraewyr canol cae dros yr haf (Jamie Veale, Henry Jones, Corey Shephard, Ioan Evans)."}, {"text_idx": "#000055", "text": "Bydd Hwlffordd yn dychwelyd i Gaerdydd ar gyfer yr ail gymal eleni, ond i Stadiwm Dinas Caerdydd y tro hwn ar nos Iau, 20 Gorffennaf a bydd yr enillwyr yn wynebu unai B36 To\u0301rshavn (Ynysoedd Ffaro) neu Paide Linnameeskond (Estonia) yn ail rownd ragbrofol Cyngres Europa."}]